Den landskendte og tidligere fritidsmusiker Ove Hansen, kendt som Pedal-Ove, fastholdt til det sidste, at det ikke var ham, der for knap 40 år siden slog sin eks-hustru ihjel.

- Du skal bare vide én ting. Det var ikke mig, der slog din mor ihjel. Sådan sagde Pedal-Ove ifølge TV2s oplysninger til sin søn, kort før han drog sit sidste åndedrag lørdag. - Det er en anden idiot, der har gjort det, tilføjede han. TV 2 har været i kontakt med sønnen, Mads Hansen, der bekræfter dødsfaldet i en sms. Ifølge Mads Hansen kæmpede Ove Hansen igennem to uger med en slem lungebetændelse, der kun blev værre med tiden. Lørdag valgte Pedal-Ove så at standse behandlingen for at få fred. - Han fortalte os, hvor han ville begraves og alt praktisk, fortæller Mads Hansen til TV 2. Ove Hansens sidste ord drejede dog ikke kun om praktiske gøremål. Det handlede derimod om dødsfaldet på Pedal-Oves tidligere kone, Brita Hansen, som har fyldt en stor del af livet de seneste 40 år for manden fra Frederikshavn. Og her valgte han altså endnu engang at fastholde sin uskyld i sagen. Sagen er en af danmarkshistoriens mest omtalte drabssager, idet Ove Hansen 12. november 1982 blev idømt 12 års fængsel for drabet på sin fraseparede hustru Brita Hansen, for så ti år senere at blive frikendt for samme drab. Ove Hansen blev 75 år. Han døde efter kort tids sygdom af en slem lungebetændelse.